הדמייה של מרכז קהילתי בורדיה. הדמייה של שיפוץ מערת אליהו. הדמייה של מרכז גלישה בבת גלים. הדמייה של פרויקט פינוי בינוי בנוה דוד. הדמייה של פארק בנחל גיבורים. את כל ההדמיות האלו היה ליונה יהב 15 שנה לבצע, אבל זה חיכה בדיוק לחודש לפני מערכת הבחירות. מה זה משנה ש-15 שנה לא עשה כלום מכל זה. יש הדמיות ותמיד יהיו עוד הדמיות. חזית הים תהיה ברצלונה. וגלגל ענק בנמל. ובתי קולנוע ליד האצטדיון. תמיד יש הדמיות יפות מאד, על שלטים, בעיתונים, בטקסי אבן פינה. מה שקורה יום אחרי הבחירות כבר לא משנה. מי יזכור את מאות ההדמיות היפות שהתפרסמו חודשיים לפני הבחירות ב-2013? וחודש לפני הבחירות ב-2008? אף אחד. אפילו אפשר למחזר את חלקן החודש.
יהב ממחזר הדמיות. וסגניו, שלא עשו כלום כמוהו במשך קדנציה, שתיים ואפילו שלוש, ממחזרים הבטחות. נעניק לחיפאים הטבות. ניתן לחיפאים הנחה בכרטיסים. נעניק עדיפות לתושבי חיפה. היה להם אפשרות, כל הזמן. אפילו עכשיו בסדרת ההופעות המתקיימות ב"אמפי גן האם" היו יכולים יהב וחבורתו לתת לחיפאים הנחה בכרטיס. האם זה קרה? לא. אבל להבטיח לא מזיק. לא צריך יום אחרי הבחירות לקיים אף הבטחה. אפשר לשמור אותן גם למערכת הבחירות הבאה, מי יזכור. ההבטחה מ-2013 לדרוש הנחה לחיפאים במנהרות הכרמל? יהב בכלל שכח שהבטיח. הנה הזכרנו לו, זה בטח יופיע בכתבה בתקשורת המקומית עוד שבוע: "סביון: נדאג להנחות לתושבי העיר במנהרות הכרמל".
הנה אנחנו חודשיים לפני הבחירות והתקשורת מלאה בהבטחות והדמיות שהם ממחזרים. ושוב פאנל איכות סביבה של מגמה ירוקה, שבו כולם יגידו שחשוב להילחם במזהמים. ושהחברות במפרץ ישתדלו יותר לזהם פחות. ועוד מילות הרגעה, או חזיונות לפארק ותעשייה נקייה - שלא יתקיימו לעולם. זאת עירייה ששמה פחים כתומים למחזור ואז פועליה שופכים אותם יחד עם הפחים הרגילים לאותן משאיות. זה בדיוק היחס בעירייה הזו לזיהום - כל עוד נעשה כאילו, והציבור ישתוק, אז הכל בסדר. וככה גם בתכנון העיר. כל עוד נעשה כאילו קמפוס הנמל ממש מצליח, נעשה ארועים כאילו יש בו מלא אנשים, והציבור יקנה את ההצגות, ההדמיות וההבטחות, אז הכל בסדר. באמת שהכל בסדר, כבר 15 שנה הכל ממש אחלה. העיר לא מנוונת, מזדקנת, מתרוקנת מעסקים, אחרונה במדדי יעילות, שקיפות וחוסן כלכלי. הכל אחלה. קחו הדמייה של קופה מלאה, ובינואר הקרוב שוב נעלה לכם את הארנונה "במנגנון אוטומטי". פראיירים לא מתחלפים, הם מטומטמים שהולכים כל 5 שנים לקלפיות ושמים פתק לאותו ראש עיר כושל ש-15 שנה ממחזר הבטחות והדמיות.
הוספת תגובה על "יהב חושב שהחיפאים מטומטמים. עובדה: הצליח לו פעמיים"
היי יובליובל. אני שמעתי את עינת וחלק מסביבתה. סך הכל כוונתם טובה ומודעים לבעיית הארנונה שהיא שורש להרבה מהבעיות בעיר. דווקא בגלל זה אני חושב שצריך באומץ ציבורי לא להתחמק מהבטחה ברורה, במיוחד שזה פוגע בחיפה, בתושבים, בעסקים - ישר בכיס שלנו. דווקא מעינת שדוגלת ב"דוגרי" הייתי מצפה לקבל הבטחה ברורה לטפל בנושא הארנונה לעסקים ומגורים כדי להחזיר את חיפה להיות עיר תחרותית, לא רק מול מרכז הארץ אלא מול הערים סביבה ש"חוגגות" על חשבון הפער הזה ומוציאות ממנה אלפי עסקים ועשרות אלפי תושבים שעשו חשבון ועברו לנשר, לטירת כרמל, לקריות, אפילו לעפולה.
לכל הרוחות איך יתכן שחיפה פחות אטרקטיבית מעפולה? מסתבר שכשמדובר בחסכון של עשרות אלפי שקלים (כולל הטבות מס בצפון) אז הכיס מדבר. אי אפשר להתעלם מזה. צריך לדבר באופן ישיר על הורדת ארנונה ולא ללכת סביב סביב בסיפורים שאפשר לחסוך ולעשות דברים אחרת. צריך להגיד באופן ברור: גובה הארנונה בחיפה לא מאפשר לה להיות תחרותית לעסקים ולתושבים. לא יתכן שעיר תגבה פחות מ-60% מהארנונה שלה, בעוד כל הערים האחרות בישראל גובות 80-90%.
אני בהחלט מתרשם לטובה מדוד עציוני. הוא לפחות אומר את הדברים באופן ברור, ונותן הטבחה בלי להתחמק. נשאל בכנס של מאות תומכים מה הדבר הראשון שצריך לשנות והוא דיבר על הארנונה. חלק מנטל הארנונה זה חוסר השוויון בין אלו המשלמים לאלו שלא משלמים. אני מצפה לא רק לשמוע הבטחה על הורדת הארנונה אלא תוכנית שלמה שתוזיל לחיפאים את המחייה בעיר. כרטיס תושב, גבייה על שירותים שמסופקים לעיריות אחרות בחינם, צמצום תקנים לא חיוניים בדוברות ובפרסום, היטלי גודש ממשאיות שעוברות במרכז העיר לאחר הבטחה לעבור במנהרות ועוד ועוד. הגיע זמן להבטיח לתושבים שינוי כלכלי.
. מה שחיפה צריכה כרגע זה כלכלנים מהשורה הראשונה בישראל שיעשו סדר בבלאגן ובארנונה כדי להחזיר את חיפה להיות תחרותית. אני מצפה מכל רשימה לשים במקום ריאלי אנשי עסקים, רואי חשבון ומנהלים עם רקע מוצלח מוכח.